เอกสารแนบ 3

1. รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทฯ ได้ให้ความสำคัญต่อหน้าที่และความรับผิดชอบ
ในการดูแลกิจการบริษัทให้มีการจัดการที่ดี ให้เป็นไปตามกฎหมายวัตถุประสงค์
และข้อบังคับของบริษัท ตลอดจนมติที่ประชุม ผู้ถือหุ้นด้วยความ ซื่อสัตย์สุจริต ระมัดระวัง
รักษาผลประโยชน์ของบริษัท ผู้ถือหุ้นและผู้ลงทุนทั่วไป
โดยกำกับดูแลให้รายงานทางการเงินของบริษัท มีการบันทึกข้อมูลทางบัญชีที่ถูกต้อง ครบถ้วน
สามารถสะท้อนฐานะการเงินและผลดำเนินงานที่เป็นจริงของบริษัท

คณะกรรมการบริษัทฯ ได้แต่งตั้งคณะกรรมการตรวจสอบ ซึ่งประกอบด้วย กรรมการอิสระที่เป็น
ผู้ทรงคุณวุฒิมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
ให้เข้ามาทำหน้าที่สอบทานให้บริษัทฯ มีการรายงานการเงินอย่างถูกต้องเพียงพอ
สอบทานระบบควบคุมภายใน รวมทั้งมี สอบทานการปฏิบัติของบริษัทฯ
ให้เป็นไปตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวข้องกับธุรกิจของบริษัทฯ
ซึ่งคณะกรรมการตรวจสอบได้รายงานผลการปฏิบัติงานต่อคณะกรรมการบริษัทฯ แล้ว

คณะกรรมการบริษัทฯ มีความเห็นว่า งบการเงินประจำปี 2548 ของบริษัทฯ
และบริษัทย่อยที่คณะกรรมการตรวจสอบได้สอบทานร่วมกับฝ่ายบริหาร และผู้สอบบัญชีของบริษัทฯ
ได้ตรวจสอบแล้ว ได้แสดงฐานะการเงินและ
ผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไป

  (ม.ร.ว. จันทรแรมศิริโชค จันทรทัต) (ม.ล. จันทรจุฑา จันทรทัต)

  ประธานกรรมการ กรรมการผู้จัดการ

2. รายงานคณะกรรมการตรวจสอบ

คณะกรรมการตรวจสอบของบริษัท โทรีเซนไทย เอเยนต์ซีส์ จำกัด (มหาชน)
ได้รับการแต่งตั้งจากคณะกรรมการบริษัทฯ ให้ปฏิบัติหน้าที่ในการสอบทานข้อมูลต่างๆ
ที่เกี่ยวข้องกับการรายงานทางการเงิน การตรวจสอบภายใน
และการตรวจสอบโดยผู้สอบบัญชีรับอนุญาต
พร้อมกันนี้คณะกรรมการตรวจสอบได้ปฏิบัติตามหลักบรรษัทภิบาล
และส่งเสริมให้บริษัทฯมีการปฏิบัติตามข้อพึงปฏิบัติที่ดีของบริษัทจดทะเบียน
เพื่อให้บริษัทฯมีการกำกับดูแลกิจการที่ดี
ตลอดจนให้คำแนะนำในเรื่องการบริหารความเสี่ยงและระบบ ควบคุมภายในต่อผู้บริหาร

คณะกรรมการตรวจสอบประกอบด้วยกรรมการอิสระ จำนวน 3 ท่าน ดังต่อไปนี้

  1. นาย บียอร์น ออสตรอม ประธานกรรมการตรวจสอบ

  2. นาย สมพงส์ ธนะโสภณ กรรมการตรวจสอบ

  3. พลเรือโท กิตติชัย เสนาณรงค์ กรรมการตรวจสอบ

คณะกรรมการตรวจสอบปฏิบัติงานตามขอบเขตหน้าที่และความรับผิดชอบที่สำคัญ ได้แก่

-   สอบทานงบการเงินเพื่อให้บริษัทฯ มีการรายงานทางการเงินอย่างถูกต้องและเชื่อถือได้
    รวมทั้งมีการเปิดเผยรายการที่เกี่ยวข้องกัน
    หรือรายการที่อาจมีความขัดแย้งทางผลประโยชน์ให้ โปร่งใส ถูกต้องและครบถ้วน

-   สอบทานให้บริษัทฯ มีระบบการควบคุมภายในและการตรวจสอบภายในที่เหมาะสมและมี
    ประสิทธิภาพ

-   สอบทานการปฏิบัติตามข้อกำหนดและมาตรฐานของตลาดหลักทรัพย์แห่งประเทศไทย ข้อ
    ผูกพันที่มีไว้กับบุคคลภายนอก กฎหมายและระเบียบที่เกี่ยวข้อง

-   พิจารณาคัดเลือกผู้สอบบัญชีและกำหนดค่าธรรมเนียมการสอบบัญชี
    และนำเสนอต่อคณะกรรมการบริษัทฯ

-   ปฏิบัติหน้าที่อื่นตามที่คณะกรรมการบริษัทฯ มอบหมาย

ในระหว่างรอบปีบัญชี สิ้นสุดวันที่ 30 กันยายน 2548
คณะกรรมการตรวจสอบได้มีการประชุมรวมทั้งสิ้น 12 ครั้ง เพื่อสอบทานระบบบัญชี
และระบบการควบคุมภายใน
ตลอดจนรายงานทางการเงินทั้งรายไตรมาสและประจำปีก่อนนำเสนอสู่ที่ประชุมคณะกรรมการบริษัทฯ
และสาธารณชน การพิจารณาประเด็นต่างๆ กระทำด้วยความเป็นอิสระ
โดยได้เชิญผู้สอบบัญชีรับอนุญาต ผู้บริหารที่เกี่ยวข้อง และผู้ตรวจสอบภายในเข้าร่วมประชุม

โดยสรุปคณะกรรมการตรวจสอบพิจารณาแล้ว มีความเห็นสอดคล้องกับผู้สอบบัญชีว่า
งบการเงินของบริษัทฯ ถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลที่เพียงพอ มีระบบควบคุมภายในที่เหมาะสม
และไม่พบประเด็นที่เป็นสาระสำคัญในเรื่องไม่ปฏิบัติตามกฎ ระเบียบ และข้อกำหนดที่เกี่ยวข้อง
ในการนี้คณะกรรมการตรวจสอบได้ปฏิบัติหน้าที่โดยอิสระ
และไม่ถูกจำกัดในการเข้าถึงข้อมูลในการตรวจสอบ ซึ่งคณะกรรมการตรวจสอบ
จะปฏิบัติหน้าที่อย่างต่อเนื่อง เพื่อให้บริษัทฯมีการพัฒนาและดำรงไว้ซึ่งการกำกับดูแลกิจการที่ดี

สำหรับงบการเงินประจำปี 2549 คณะกรรมการตรวจสอบได้เสนอต่อคณะกรรมการบริษัทฯ
ให้พิจารณาแต่งตั้งบริษัท ไพร้ซวอเตอร์เฮาส์คูเปอร์ เอบีเอเอส จำกัด เป็นผู้สอบบัญชีของบริษัทฯ
ต่อเนื่องจากปีที่ผ่านมา
เนื่องจากบริษัทดังกล่าวเป็นบริษัทที่มีชื่อเสียงและมีมาตรฐานการตรวจสอบเป็นที่ยอมรับอย่างกว้างขวาง
การแต่งตั้งผู้สอบบัญชีจะได้นำเสนอต่อที่ประชุมใหญ่สามัญประจำปีของผู้ถือหุ้นเพื่อให้ความเห็นชอบต่อไป

  (นาย บียอร์น ออสตรอม )

  ประธานกรรมการตรวจสอบ